Premierul Victor Ponta şi-a vândut o casă chiar înainte de audierea sa de către procurorii DNA în dosarul Turceni. Potrivit declaraţiei de avere pe care a publicat-o recent, la sfârşitul anului trecut a donat o casă de vacanţă cumpărată în 2006, în localitatea gorjeană Baia de Aramă. Valoarea de impozitare ce apare în document: 50.000 de lei.

O schimbare faţă de precedenta declaraţie de avere, din 2014: Victor Ponta a menţionat şi proprietăţile soţiei, europarlamentarul Daciana Sârbu: două terenuri în Dâmboviţa şi Prahova, a câte 5.000 de metri pătraţi fiecare şi două case de vacanţă în comuna Cornu, a câte 200 metri pătraţi fiecare.

Iar în urmă cu 2 luni, Victor Ponta a făcut schimb de case cu socrul Ilie Sârbu: a dat un apartament de 120 metri pătraţi, evaluat la peste 140.000 de euro contra altui apartament de 176 de metri pătraţi în Bucureşti.

La finele lunii mai, premierul a vândut două apartamente cu câte 75.000 de euro fiecare. Aşa că în prezent mai deţine apartamentul primit de la socru, şi încă unul de 95 de metri pătrați cumpărat în 2012.

Planurile imobiliare ale premierului nu se opresc însă aici. Conform declarației sale de avere, în acest an Victor Ponta a semnat un antecontract de cumpărare a unui imobil, evaluat la 200.000 de euro.

Premierul a vândut şi o o maşină, pentru care luase un leasing de 30.000 de euro. Firma cumpărătoare are încă de plată 5.000 de euro pentru acest contract. Premierul a păstrat un alt autoturism, un Fiat, dobândit în 2010.

O altă premieră: menţionarea conturilor bancare ale soţiei. Daciana Sârbu deţine peste 62.000 de lei şi 148.000 de euro. Victor Ponta mai declară vechile sale conturi, în care se află aproape 17.000 de lei şi 2.500 de euro. Cu 50.000 de euro mai puţin decât anul trecut. În fine, veniturile familiei Ponta s-au ridicat anul trecut la: aproape 75.000 de lei - indemnizaţia de premier, şi încă 75.000 de euro, salariul soţiei de europarlamentar.

Victor Ponta este urmărit penal pentru fals în înscrisuri sub semnătură privată, complicitate la evaziune fiscală în formă continuată şi spălarea banilor în dosarul Turceni - Rovinari, fapte pe care le-ar fi săvârşit în perioada în care era avocat.